Eggjum kastað í fyrrverandi hús ritstjóra DV Rapparinn Króli vandar DV ekki kveðjurnar . Til hægri er Lilja Katrín Gunnarsdóttir , ritstjóri DV . Ljósmynd / Samsett Forsíðufrétt dagblaðsins DV um húsakost margra fremstu tónlistarmanna landsins hefur vakið athygli . Þar birtir blaðið myndir af heimilum ýmissa ungra tónlistarmanna eftir upplýsingum unnum upp úr þjóðskrá og símaskránni . Meint heimili Herra Hnetusmjörs , GDRN , Flóna , Arons Can og Young Karinar eru meðal þeirra sem birtast í blaðinu , en ekki virðist hafa verið haft fyrir því að heyra í nokkrum þeirra til að sannreyna upplýsingarnar eða bera undir tónlistarfólkið hvort það kæri sig um að birtast á síðum DV . Það síðastnefnda virðist fara mest fyrir brjóstið á tónlistarmönnunum , sem hvetja margir hverjir til þess að fólk sniðgangi DV , enda sé það sorpmiðill . Hafa sumir þeirra svarað í sömu mynt með því að birta myndir af heimili Lilju Katrínar Gunnarsdóttur , ritstjóra DV , á samfélagsmiðlum , ásamt heimilisfangi og símanúmeri . Ekki vildi þó betur til en svo að margir birtu þess í stað mynd af fyrrverandi heimili ritstjórans í Laugarneshverfi í Reykjavík , sem enn er skráð heimili hennar í símaskránni . Eggjum var kastað í umrætt hús í Laugarneshverfi í gær , sennilega vegna þessa máls . Úr umfjöllun DV . mbl.is Meðal þeirra sem kalla eftir sniðgöngu er Aron Már Ólafsson , Aron Mola , leikari sem nýtur mikilla vinsælda , en hann er jafnframt einn eigenda fjölmiðilsins 101 Útvarps . Aron varð ekki sjálfur fyrir barðinu á hnýsni DV en segir í tilkynningu til 25.000 fylgjenda sinna að honum finnist ekki í lagi að vinir hans séu teknir fyrir á þennan hátt . Sjálfur hafi hann oft lent í því að blaðið hafi tekið verk hans og snúið út úr þeim og slegið upp með fáránlegri fyrirsögn . „ Þetta eru apar sem vinna hjá þessu fyrirtæki , “ segir Aron og birtir jafnframt mynd af heimili Lilju Katrínar .